חדשות 2 - המפכ"ל: "עצרנו יהודים לפני הלוויית פרס"
המפכ"ל: "עצרנו יהודים לפני הלוויית פרס"
שעות לפני הלוויית הנשיא התשיעי, הכוננות בשיאה: בתדרוך לכתבים מההיערכות למסע ההלווייה של שמעון פרס, חשף הערב (חמישי) המפכ"ל רוני אלשיך כי נעצרו מספר חשודים לקראת הטקס - על מנת שלא יפריעו לטקס או ינסו לפגוע במשתתפים, בהם נשיאים ומלכים וראשי ממשלות מעשרות מדינות בעולם. שלושה אנשי ימין יהודים נעצרו, כמו גם ערבי-ישראלי אחד שהשמיע התבטאויות קיצוניות ברשת החברתית.
"לצורך הגנה על מה שמתרחש ב-24 השעות האחרונות וביממה הקרובה, אנחנו בחנו את כל הגורמים שעלולים לאיים על התהליך מכל סוג של איום", אמר. "זה יכול להיות גם איום וגם פרובוקציה, אבל גם עשינו מעצרי מנע שספציפית קשורים לאירוע הנוכחי שבו אנחנו מטפלים".
המפכ"ל אישר כי בין העצורים ישנם גם יהודים: "זה לא מספרים גדולים. אנחנו מדברים כרגע על מעט מאוד גורמים שאנחנו מזהים אותם כמאיימים ו/או כיכולים לעשות פרובוקציה".
החשש הכבד מתמקד בשלב זה בניסיונות לפרובוקציה מצד גורמי ימין קיצוני: עד כה נעצרו שלושה פעילים יהודים ברחבי הארץ, מחוץ לירושלים, לגביהם נאסף מידע שהם מתכוונים לפגוע בטקס או במשתתפים. במקביל בכוחות הביטחון נאספו שמות נוספים, ואנשים אלו הוצבו תחת מעקב.
במקביל ממשיך הקהל להגיע לרחבת הכנסת על מנת לחלוף על פני ארונו של פרס. בהתייעצות עם השרה מירי רגב ומשפחת פרס הוחלט לאפשר מעבר קהל על פני הארון עד לשעה 23:00 ולאור הגעת ציבור גדול מכל רחבי הארץ לכנסת גם בשעות אלה.
המשטרה נערכת בכוחות מתוגברים גם במזרח העיר לקראת תפילות יום השישי, על מנת למנוע עימותים באווירה הנפיצה בזמן ביקור הבכירים. המשטרה וכוחות הביטחון החלו כבר היום במבצע לאבטחת המשתתפים ומנהיגי העולם שיגיעו להלווייתו של הנשיא התשיעי שמעון פרס. בניגוד לתכנית המקורית כביש 1 ייסגר מחר לתנועה לשני הכיוונים בשעות הבוקר והצהריים. הסיבה: מאילוצים ביטחוניים הנשיא אובמה לא יטוס במסוק אלא ייסע בשיירה מאובטחת את הדרך לירושלים.